કારના એન્જિનની ઘરઘરાટીમાં બેનનો જોરજોરથી રડવાનો અવાજ દબાઈ ગયો. સૂમસામ રસ્તા પર મારી નવી નક્કોર કાર સડસડાટ ભાગી રહી હતી. હજી ત્રણ-ચાર કલાક પહેલાં હું આ જ રસ્તેથી ઘર ભણી જઈ રહ્યો હતો ત્યારે બહાર કે ભીતર આટલું અંધારું ક્યાં હતું ? ત્યારે તો મારું હૈયું આનંદ, ઉલ્લાસ અને ખુશીથી સભર હતું. ક્યારે ઘેર પહોંચું અને ક્યારે મા-ભાઈ અને મારી લાડલી નાની બહેનને આશ્ચર્યચકિત કરી દઉં એ વિચારથી હું થનગનતો હતો. ને અત્યારે ? અત્યારે મારું મન સવાલ કરતું હતું કે, સાંભળ્યું તો એવું છે કે, છોરું કછોરું થાય, માવતર કમાવતર ન થાય.’ તો પછી આજે આમ કેમ થયું ? મારી કાર ભાગી રહી હતી…. બાળપણ જ્યાં વિતાવ્યું હતું એ ઘરથી દૂર, હવે પછીનું જીવન જ્યાં ગાળવાનું છે એ ઘર તરફ….